Laibach singlom “Allgorhythm” najavljuje novi album kojeg predstavljaju i u Zagrebu
2026-10-16 20:00 - 23:00 (Europe/Zagreb) | Boogaloo, Ulica grada Vukovara 68, Zagreb, Hrvatska, 10000, Hrvatska
Boogaloo, Zagreb // petak, 16. listopada 2026.

Zagreb, 11. veljače 2026. – Grupa Laibach singlom “Allgorhythm” najavljuje objavu novog albuma “MUSICK”, a pratit će ga i europska turneja u sklopu koje dolaze u zagrebački klub Boogaloo u petak 16. listopada 2026.

Novi album “MUSICK” prvo je studijsko dugometražno izdanje s autorskim materijalom nakon albuma “Spectre” iz 2014. godine. Album će 1. svibnja 2026. biti objavljen za britansku izdavačku kuću Mute na vinilu, CD-u i u digitalnom obliku. Tim albumom Laibach istodobno slavi i razigrano kritizira suvremeno razdoblje iskrivljene stvarnosti i umjetne inteligencije, nudeći pritom kolekciju nesumnjivo zarazne pop-glazbe koja se prepušta hiperintenzivnoj postmodernosti.

Laibach - “Allgorhythm”

Naslov albuma “MUSICK” krije ključ te dvojnosti. Govori o prezasićenosti, o zasićenju glazbom u vremenu kada je ima toliko da se njome jedva još možemo istinski baviti. Svakoga se dana na internet učita više od 100 000 novih pjesama, a sve veći broj njih nastaje uz pomoć umjetne inteligencije – sve je više takozvanog digitalnog otpada. Kao i kod mnogih aspekata suvremenog života, već samo slušanje glazbe danas nas tjera da preispitujemo stvarnost. “MUSICK” to bolesno stanje izražava kroz izmičuće zvukove i reference, ali govori i o drugoj vrsti bolesti: patološkoj odanosti glazbi – “opsesiji, svojevrsnoj drogi” – koja Laibach pokreće i u ovom razdoblju prezasićenosti.

Prvi uvid u album donosi singl “Allgorhythm”, na kojem sudjeluje ganska pjevačica, “afrička lavica” Wiyaala. Pjesmu je koproducirao Richard X (poznat po suradnji sa Sugababes, Goldfrapp, New Order, M.I.A. i Kelis), a prati ju dinamičan videospot s Laibachovim karizmatičnim frontmenom i Wiyaalom, osmišljen tako da vaš algoritam fokusira u najboljem mogućem smjeru. Ovaj inicijalni uvid donosi smioni kolaž elektroničkih pop klišeja, refrena i beatova. I sadržajem i formom vješto izjednačuje manipulativnu prirodu algoritama s prirodom same glazbe – oboje su čarolije pod čijim se utjecajem nalazimo. Laibach je pjesmu “Allgorhythm”stvarao i s mišlju na potencijalno sudjelovanje na izboru za Pjesmu Eurovizije, prije nego što se Slovenija krajem prošle godine povukla iz natjecanja.

Grupa je pri stvaranju albuma u svom ljubljanskom studiju odabrala izrazito maksimalistički pristup. Okružili su se svim mogućim glazbenim pomagalima, od analognih sintesajzera do igračaka i računala prepunih zvučnih aplikacija, te pozvali suradnike iz Slovenije i inozemstva, među njima dugogodišnju suradnicu Donnu Marinu Mårtensson, kao i Mancu Trampuš (Koala Voice), spomenutu Wiyaalu (The Yaga Yagas), balkansku pop divu Senidah, Gregora Strasbergara (MRFY) i elektropop producenta Richarda X-a. Uronili su u širok spektar suvremene glazbene produkcije, od K-popa i J-popa do eurodancea devedesetih. „Međutim, naš glavni utjecaj i referentna točka ostao je sam Laibach,“ poručuju članovi grupe, „u svim svojim nijansama, varijacijama i povijesnim preobrazbama.“ “MUSICK” je stoga izrazito pop-album, ali istodobno i izrazito Laibach.

Koncerti i izdanja Laibacha redovito su hvaljeni, pa Morning Star iz UK-a za nedavni nastup kaže da “Laibach je izveo najbolji nastup koji sam ikada vidio u bilo kojoj umjetničkoj disciplini”. Louder Than War dodaje da “Laibach nikada nisu zvučali relevantnije nego kada sviraju soundtrack za ovo apsurdno vrijeme”. The Wire piše “Alamut je strašan, zastrašujući, a istodobno iznimno relevantan; izraz moći koji je zbog trenutaka miline i ljepote tim više uznemirujući”, dok The Guardian za “The Sound of Music” da je “…potresno, duhovito i poticajno za razmišljanje”.

Laibach nikada nisu vjerovali u originalnost. Još od osnutka u Sloveniji osamdesetih godina prošlog stoljeća grupa koristi pastiš, satiru i aproprijaciju u razmatranju proturječja društva. Predstavlja se kao uniformirani i izvorno anonimni kolektiv, a njihova multidisciplinarna praksa obuhvaća glazbu, performans, vizualnu umjetnost, instalacije i manifestne izjave. Glazbeni opus proteže se od neobičnih interpretacija zapadnih pop-hitova i nastupa u Sjevernoj Koreji do simfonijske adaptacije romana “Alamut” Vladimira Bartola te kazališnih glazbenih zapisa (Also Sprach Zarathustra, Wir Sind Das Volk). Već više od četiri desetljeća Laibach ne samo da dovode u pitanje, nego i aktivno razgrađuju pojam takozvanog individualnog umjetničkog genija.

Ulaznice za zagrebački koncert promocije novog albuma su u pretprodaji od petka 13. veljače od 10:00 sati. Prve ulaznice dostupne su po cijeni od 26 eura u sustavu Core Event, te u Dirty Old Shopu i Rockmarku.
